Title: พระราชกฤษฎีกาว่าด้วยครุยประจำตำแหน่งกรรมการสภามหาวิทยาลัยและคณาจารย์ของมหาวิทยาลัยมหิดล พ.ศ. 2532

พระราชกฤษฎีกา

พระราชกฤษฎีกา
ว่าด้วยครุยประจำตำแหน่งกรรมการสภามหาวิทยาลัย
และ
คณาจารย์ของมหาวิทยาลัยมหิดล
พ.ศ. ๒๕๓๒[๑]

ภูมิพลอดุลยเดช ป.ร.
ให้ไว้ ณ วันที่ ๑๘
มิถุนายน พ.ศ. ๒๕๓๒
เป็นปีที่ ๔๔
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดให้มีครุยประจำตำแหน่งกรรมการสภามหาวิทยาลัย
และคณาจารย์ของมหาวิทยาลัยมหิดล

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๕๐ วรรคสอง
แห่งพระราชบัญญัติมหาวิทยาลัยมหิดล พ.ศ. ๒๕๓๐ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยครุยประจำตำแหน่งกรรมการสภามหาวิทยาลัย
และคณาจารย์ของมหาวิทยาลัยมหิดล พ.ศ. ๒๕๓๒

มาตรา ๒ 
พระราชกฤษฎีกานี้ให้ใช้บังคับตั้งแต่วันที่ ๒๙ มิถุนายน พ.ศ. ๒๕๓๒
เป็นต้นไป

มาตรา ๓ 
ให้กำหนดลักษณะ ชนิด ประเภท
และส่วนประกอบของครุยประจำตำแหน่งนายกสภามหาวิทยาลัย อุปนายกสภามหาวิทยาลัย
กรรมการสภามหาวิทยาลัย และคณาจารย์ของมหาวิทยาลัยมหิดลดังนี้
(๑) คณาจารย์ของมหาวิทยาลัย
เป็นเสื้อคลุมทำด้วยผ้าหรือแพรสีดำยาวเหนือข้อเท้าประมาณ ๑๕ เซนติเมตร หลังจีบ
ตัวเสื้อผ่าอกตลอด มีแถบกำมะหยี่สีน้ำเงินเข้มกว้าง ๑๒.๕ เซนติเมตร
เย็บติดเป็นสาบตลอดด้านหน้าจรดไหล่ทั้งสองข้าง
มีเข็มตรามหาวิทยาลัยซึ่งมีลักษณะและขนาดเช่นเดียวกับเข็มวิทยฐานะติดที่ตรงกลางแถบกำมะหยี่เฉพาะหน้าอกด้านซ้าย
ปลายแขนปล่อยกว้างยาวระดับข้อมือ
ครึ่งล่างของแขนเสื้อทั้งสองข้างเป็นกำมะหยี่สีน้ำเงินเข้มเช่นเดียวกับแถบเสื้อ มีผ้าคล้องคอยาวประมาณ
๑๒๐ เซนติเมตร ด้านนอกทำด้วยกำมะหยี่สีน้ำเงินเข้ม ด้านในทำด้วยผ้าหรือแพรสีแดง
และให้แลบเป็นขลิบกว้าง ๑ เซนติเมตร ประกอบด้วยหมวกแผ่นสี่เหลี่ยมจัตุรัสยาวด้านละ
๒๕ เซนติเมตร ทำด้วยผ้าหรือสักหลาดสีดำ
มีพู่ทำด้วยไหมสีน้ำเงินเข้มให้ปลายห้อยพ้นปีกหมวกพอสมควร
(๒)
กรรมการสภามหาวิทยาลัยเช่นเดียวกับคณาจารย์ของมหาวิทยาลัย
เว้นแต่มีเข็มตรามหาวิทยาลัยติดที่ตรงกลางแถบกำมะหยี่หน้าอกด้านขวาด้วย
(๓) นายกสภามหาวิทยาลัยและอุปนายกสภามหาวิทยาลัยเช่นเดียวกับกรรมการสภามหาวิทยาลัย
เว้นแต่มีสายสร้อยทำด้วยโลหะสีทองประดับด้วยอักษร ม อยู่ภายใต้จักร ตรี
และพระมหาพิชัยมงกุฎ คั่นด้วยดอกประจำยาม

มาตรา ๔ 
ให้มหาวิทยาลัยมหิดลจัดทำครุยประจำตำแหน่งนายกสภามหาวิทยาลัย อุปนายกสภามหาวิทยาลัย
กรรมการสภามหาวิทยาลัยและคณาจารย์ของมหาวิทยาลัยตามพระราชกฤษฎีกานี้ขึ้นไว้เป็นตัวอย่าง

มาตรา ๕ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ชาติชาย  ชุณหะวัณ
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากมาตรา ๕๐
วรรคสอง แห่งพระราชบัญญัติมหาวิทยาลัยมหิดล พ.ศ. ๒๕๓๐ ได้บัญญัติว่าการกำหนดลักษณะ
ชนิด ประเภท และส่วนประกอบของครุยประจำตำแหน่งกรรมการสภามหาวิทยาลัย
และคณาจารย์ของมหาวิทยาลัยมหิดล ให้ตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

วิภา/ผู้จัดทำ
๑๕ มีนาคม ๒๕๕๔

[๑] ราชกิจจานุเบกษา
เล่ม ๑๐๖/ตอนที่ ๙๙/หน้า ๓๐๒/๒๒ มิถุนายน ๒๕๓๒